I den forgange uge præsenterede regeringen et nyt sundhedsudspil og sætter i den forbindelse som mål, at ingen børn født i eller efter år 2010 skal starte med at ryge eller bruge andre nikotinprodukter. Med andre ord: En røgfri generation. Desuden lægger regeringen i udspillet op til, at man ligefrem kan vedtage et forbud mod salg af cigaretter til personer født efter 2010. Men et forbud af den kaliber vækker ikke just glæde hos TV2 Nords direktør, Mikael Justesen, som i denne uge sidder med i DigiTALT-panelet: - Jeg synes, det er en ualmindelig dårlig idé. Det er fint at gøre en indsats for at begrænse og fjerne rygning, men et forbud er formynderisk, og det kan jeg ikke lide, siger han. Ifølge Mikael Justesen bør det være op til den enkelte, hvor meget man spiser, drikker eller ryger – uden at ”velmeneriet,” som han kalder det, kommer med det ene forbud efter det andet. - Hvor mange pakker smør må man så spise på et år? Hvor mange bajere må man drikke på en uge? Skal man sove otte timer? Jeg kan ikke lide den dér tankegang med, at staten kommer og bestemmer, hvad jeg skal eller ikke skal. Fordi livet er nu en gang mit. Det må jeg selv finde ud af, forklarer han. Hør argumenterne i videoen her: Folk dør af det Anderledes positivt stemt over for regeringens forslag er Jeanett Kaare, partner i reklamebureauet Weltklasse, der også udgør en tredjedel af ugens panel. Hun mener slet og ret, at cigaretter burde forbydes – eller som minimum sættes meget højt op i pris. - Jeg synes, vi skal sætte en pakke cigaretter op til 19 milliarder kroner, siger hun for at understrege sit budskab. - Folk bliver altså syge af det. Vi kan ikke tåle det. Det er rædselsfuldt for vores kroppe. Folk dør simpelthen af det. Så er jeg godt med på, at de (unge, red.) muligvis finder på noget andet. Men jeg tror bare, det er vigtigt, at vi rent faktisk får debatten, siger Jeanett Kaare. Med i panelet sidder også Ditte Maria Kollerup, indehaver af KFS Boligbyg. Selvom hun ikke ønsker, at nogen af hendes børn nogensinde får smag for cigaretter, undrer hun sig samtidig over, at regeringen indtager det, som hun kalder en formende og bestemmende rolle over for en hel generation. - Jeg har en opfattelse af, at børn og unge aldrig har været mere bevidste om, hvad de spiser, hvor meget de skal træne, hvordan de ser ud, hvad der er sundt, hvad der ikke er sundt. De lærer jo om det i skolen, siger hun. Der bliver altså debatteret livligt om unge og rygning i denne uges DigiTALT, men emner som videoovervågning af fiskeres arbejde på havet og slik og sodavand som take-away bliver også udsat for panelets skarpe meninger og kække kommentarer. Følg den energiske debat onsdag klokken 19.50 på TV2 Nord Salto eller se programmet allerede nu herunder. Se ugens afsnit af DigiTALT her:

Opsummering:
Et nyt sundhedsudspil fra regeringen om unge og rygning er til debat i denne uges udgave af DigiTALT. Og forslaget deler vandene i debatpanelet.